
Administratīvās un attīstības nodaļas

NOLIKUMS

1. Vispārīgie noteikumi
1.1. Administratīvā un attīstības nodaļa (turpmāk – AAN) ir Jelgavas valstspilsētas pašvaldības iestādes “Jelgavas sociālo lietu pārvalde” (turpmāk – JSLP) nodaļa, kura nodrošina JSLP optimālu darbību, atbalstu pamatdarbības efektīvai norisei, informācijas apriti un attīstības plānošanu saskaņā ar normatīvajiem aktiem.
1.2. AAN darbojas saskaņā ar JSLP nolikumu, Jelgavas valstspilsētas pašvaldības domes (turpmāk – dome) lēmumiem, domes vadības un JSLP vadītājas rīkojumiem, šo nolikumu un citiem normatīvajiem aktiem.
2. Mērķi un uzdevumi
2.1. AAN mērķis ir nodrošināt JSLP darbības nepārtrauktību, likumību un virzību uz attīstību.
2.2. AAN uzdevumi ir:
2.2.1. veikt dokumentu pārvaldības funkcijas:
2.2.1.1. nodrošināt lietvedības un arhīva dokumentu kārtošanu JSLP atbilstoši normatīvo aktu prasībām;
2.2.1.2. nosūtīt korespondenci saskaņā ar VAS „Latvijas Pasts” noteikto kārtību;
2.2.1.3. uzraudzīt, lai JSLP sagatavoto dokumentu noformējums atbilstu normatīvo aktu prasībām, gramatikas normām un lietišķā rakstu stila principiem;
2.2.1.4. sastādīt AAN lietu nomenklatūru;
2.2.1.5. sastādīt JSLP lietu nomenklatūru, apkopojot JSLP atbildīgo darbinieku iesniegtos lietu nomenklatūras projektus, un iesniegt to saskaņošanai Jelgavas zonālajā valsts arhīvā ne retāk kā vienu reizi trīs gados;
2.2.1.6. pieņemt un reģistrēt JSLP saņemtos priekšlikumus, iesniegumus, sūdzības u.c. un iesniegt tos JSLP vadītājai izskatīšanai;
2.2.1.7. pieņemt, reģistrēt, sadalīt un nosūtīt JSLP saņemtos un nosūtāmos dokumentus, pasta sūtījumus un izdotos rīkojumus;
2.2.1.8. kontrolēt dokumentu izskatīšanas, virzības un izpildes termiņus, informēt JSLP vadītāju par dokumentu izpildes gaitu;
2.2.1.9. sagatavot AAN pārziņā esošo lietu nodošanu arhīvā;
2.2.1.10. kārtot lietvedības pabeigto dokumentu uzskaiti, glabāt tos un sagatavot nodošanai arhīvā saskaņā ar spēkā esošajiem normatīvajiem aktiem;
2.2.1.11. konsultēt darbiniekus ar DVS “Namejs” lietošanu saistītos jautājumos;

2.2.2. veikt personāla vadības funkcijas saskaņā ar izstrādāto personāla politiku:
2.2.2.1. izstrādāt cilvēkresursu stratēģiju, sekot tās īstenošanai un nodrošināt aktualizēšanu;
2.2.2.2. kārtot JSLP personāla lietvedību;
2.2.2.3. nodrošināt darbinieku amatu aprakstu izstrādi un aktualizēšanu;
2.2.2.4. organizēt pretendentu atlasi uz vakantajām amata vietām;
2.2.2.5. sastādīt darbinieku atvaļinājumu grafiku, sekot tā izpildei;
2.2.2.6. organizēt un vadīt darbinieku kompetenču un darba izpildes novērtēšanu;
2.2.2.7. organizēt darbinieku mācību un attīstības pasākumus, supervīzijas;
2.2.2.8. uzkrāt, sistematizēt un analizēt personāla datus, sagatavot pārskatus;
2.2.2.9. konsultēt darbiniekus personāla vadības un darba tiesisko attiecību jautājumos;
2.2.2.10. nodrošināt sekmīgu informācijas apmaiņu starp JSLP vadītāju un darbiniekiem, tai skaitā iespēju robežās novērst konfliktsituāciju veidošanos un iesaistīties to konstruktīvā risināšanā;
2.2.2.11. izstrādāt priekšlikumus personāla politikas pilnveidošanai;

2.2.3. nodrošināt kvalitātes vadības sistēmas uzturēšanu:
2.2.3.1. nodrošināt JSLP darbu atbilstoši kvalitātes vadības sistēmas (turpmāk – KVS) prasībām;
2.2.3.2. uzturēt KVS dokumentāciju;
2.2.3.3. koordinēt kvalitātes mērķu noteikšanu un kontrolēt to izpildi;    

2.2.3.4. organizēt iekšējos auditus;
2.2.3.5. pārraudzīt noteikto uzlabošanas darbību veikšanu;
2.2.3.6. organizēt JSLP pašnovērtēšanu un pilnveidošanas pasākumu ieviešanu; 
2.2.3.7. novērtēt darbinieku apmierinātību un koordinēt klientu apmierinātības novērtēšanu;
2.2.3.8. apkopot nepieciešamo informāciju un organizēt Vadības pārskatu sapulces;
2.2.4. plānot JSLP attīstību, vadīt un koordinēt projektu izstrādi un īstenošanu:
2.2.4.1. koordinēt JSLP attīstības plānošanas dokumentu, stratēģisko mērķu un darba plāna izstrādi, aktualizāciju un kontrolēt izpildi;
2.2.4.2. meklēt un apkopot informāciju par projektu finansēšanas iespējām, tai skaitā valsts, Eiropas Savienības un citu finanšu instrumentu programmām;
2.2.4.3. analizēt JSLP administratīvos procesus, sniegt priekšlikumus to pilnveidei un pārraudzīt ieviešanu;
2.2.4.4. izstrādāt priekšlikumus procesu optimizācijai;
2.2.4.5. sniegt priekšlikumus JSLP attīstībai;
2.2.4.6. plānot, koordinēt un uzraudzīt iestādes attīstības, procesu pilnveides un organizatorisko pārmaiņu projektus, tai skaitā darba grupu darbību, dokumentu izstrādi un ieviešanas procesu, nodrošinot noteikto mērķu, termiņu un rezultātu sasniegšanu;
2.2.4.7. nodrošināt JSLP sniegto pakalpojumu pārvaldību – sagatavot un aktualizēt pakalpojumu aprakstus;

2.2.4.8. nodrošināt publiskā pārskata, statistikas atskaišu un citu pārskatu sagatavošanu;

2.2.4.9. nodrošināt datu uzkrāšanu un analīzi;

2.2.4.10. koordinēt JSLP digitalizācijas procesu;

2.2.4.11. piedalīties dažādu ar JSLP attīstību saistītu plānošanas dokumentu izstrādē;
2.2.4.12. piedalīties starptautiskajos sadarbības projektos un projektu īstenošanā;
2.2.4.13. meklēt un apkopot informāciju par dažādiem investīciju fondiem un to izmantošanas iespējām;
2.2.4.14. veikt Jelgavas valstspilsētas attīstības stratēģijas un citu attīstības plānošanas dokumentu (JSLP kompetences jomā) ieviešanas uzraudzību, izvērtējot noteikto uzdevumu un rīcību izpildes progresu un koordinēt to aktualizēšanu atbilstoši normatīvo aktu prasībām un pašvaldības attīstības prioritātēm;
2.2.5. nodrošināt informācijas apriti starp JSLP struktūrvienībām, veidot JSLP publisko tēlu, paust JSLP informāciju un viedokli sabiedrībai, koordinēt ārējos sakarus:
2.2.5.1. plānot un koordinēt JSLP iekšējo un ārējo komunikāciju;
2.2.5.2. veicināt un uzturēt sadarbību ar JSLP sadarbības un sadraudzības partneriem, koordinēt ārējos sakarus;
2.2.5.3. veicināt JSLP sadarbību ar iedzīvotājiem, organizēt sabiedrības informēšanas procesus;
2.2.5.4. organizēt un piedalīties JSLP prezentācijas pasākumos, amatpersonu vizītēs, viesu uzņemšanās;
2.2.5.5. organizēt seminārus, pieredzes apmaiņas u.c. pasākumus;
2.2.5.6. sadarboties ar plašsaziņas līdzekļiem;
2.2.5.7. ievietot un uzturēt JSLP aktuālo informāciju pašvaldības tīmekļa vietnes JSLP sadaļā un JSLP informācijas aprites sistēmā;
2.2.5.8. sagatavot un sniegt informāciju par JSLP, tās kompetenci un darbinieku pieņemšanas laikiem, kā arī par aktualitātēm JSLP pamatdarbības jautājumos;
2.2.6. nodrošināt JSLP darbības atbilstību normatīvo aktu prasībām:
2.2.6.1. konsultēt darbiniekus jautājumos, kas saistīti ar viņu pienākumu izpildi;
2.2.6.2. izstrādāt JSLP iekšējos normatīvos aktus;
2.2.6.3. sagatavot JSLP darbības nodrošināšanai nepieciešamo dokumentu projektus;
2.2.6.4. vīzēt un saskaņot JSLP dokumentus un to projektus (līgumus, nolikumus u.c.), kā arī sniegt atzinumus par tiem;
2.2.6.5. veikt normatīvo aktu izmaiņu uzraudzību un nodrošināt to ievērošanu;

2.2.6.6. pārstāvēt JSLP intereses visās tiesu instancēs;
2.2.6.7. kontrolēt personas datu apstrādes un aizsardzības prasību ievērošanu;
2.2.6.8. kontrolēt Jelgavas valstspilsētas pašvaldības pretkorupcijas plānā pašvaldības iestādēm noteikto uzdevumu izpildi; 
2.2.7. nodrošināt nepieciešamo materiālo vērtību un pakalpojumu iegādi:

2.2.7.1. sastādīt JSLP iegāžu plānu un kontrolēt tā izpildi;

2.2.7.2. sagatavot nepieciešamo iepirkumu un citu iegāžu dokumentāciju;

2.2.7.3. nodrošināt iegādes atbilstoši normatīvo aktu prasībām; 
2.2.7.4. nodrošināt iepirkuma procedūras rezultātā noslēgto līgumu uzraudzību;

2.2.8. nodrošināt informācijas un komunikācijas tehnoloģiju nepārtrauktu un stabilu darbību un uzturēšanu saskaņā ar Jelgavas valstspilsētas domes izstrādāto informācijas drošības politiku:
2.2.8.1. administrēt un uzturēt datortīklu, datortehniku, sistēmas programmatūru un lietojumprogrammas;
2.2.8.2. diagnosticēt un novērst problēmas aparatūrai un programmatūrai;
2.2.8.3. nodrošināt datu rezerves kopijas un datu atjaunošanu;
2.2.8.4. koordinēt piekļuvi datortīklam un tā izmantošanu;
2.2.8.5. sniegt atbalstu lietotājiem;
2.2.8.6. organizēt datortīkla un informācijas sistēmu lietotāju piekļuvi un iepazīstināt darbiniekus ar informācijas resursu lietošanas noteikumiem;
2.2.8.7. administrēt datu bāzes un informācijas sistēmas;
2.2.8.8. nodrošināt korektu un nepārtrauktu JSLP informācijas aprites sistēmas darbību;
2.2.8.9. nodrošināt nepārtrauktu rindu regulatora darbību;
2.2.8.10. nodrošināt darba apliecību un darba apliecību – kodu  karšu izgatavošanu un izsniegšanu;
2.2.9. organizēt darba aizsardzības procesus JSLP un ar to saistītās dokumentācijas uzturēšanu:  
2.2.9.1. sadarboties ar pakalpojuma sniedzēju darba aizsardzības jomā;

2.2.9.2. koordinēt darba drošības instrukciju izstrādāšanu un darbinieku iepazīstināšanu ar tām;
2.2.9.3. koordinēt darba vides risku novērtēšanu;
2.2.9.4. koordinēt obligāto veselības pārbaužu veikšanu. 
3. Darba organizācija
3.1. AAN vada JSLP vadītājas vietniece administratīvajos jautājumos, viņas prombūtnes laikā – JSLP vadītāja vai viņas norīkots darbinieks.
3.2. Vadītājas vietniece administratīvajos jautājumos nodrošina nodaļas darbības atbilstību noteiktajām prasībām un atbild par tās uzdevumu izpildi kopumā.
3.3. Katra darbinieka darba pienākumi ir noteikti viņa amata aprakstā. Amata aprakstu apstiprina JSLP vadītāja.
3.4. AAN vadītājs organizē nodaļas sapulces, kas notiek ne retāk kā vienu reizi mēnesī, tās protokolē lietvede vai cits nodaļas vadītājas vietnieces administratīvajos jautājumos nozīmēts nodaļas darbinieks.
Ar šī nolikuma apstiprināšanas brīdi zaudē spēku 2023.gada 14.jūnijā apstiprinātais Administratīvās un attīstības nodaļas nolikums.
2026.gada 22.jūlijā
JSLP vadītājas vietniece administratīvajos jautājumos

